amanoisuno/poet huggingface dataset:
何郡王挽詞二首  其一 汪藻
兩紀中天侍冕旒，甘盤仍作濟川舟。傳家經術終黄閣，袖手功名未白頭。身似留侯初出漢，葬如姬旦不忘周。千官祖奠城東陌，十里春風鼓吹憂。
何郡王挽詞二首  其二 汪藻
名標南國洞中天，胄出西京鼎足賢。早扈六蜚依日月，晚辭三事作神仙。馬蹄忽到縢公室，雞夢那逢謝傅年。一品真王對異姓，功臣今日數凌煙。
學士蔣公母挽詞三首  其一 汪藻
舉酒頻華族，高堂有白頭。生兒勝武子，偕老得黔婁。未免平反笑，俄驚孺慕憂。他年如輟社，牛女有悲秋。
學士蔣公母挽詞三首  其二 汪藻
坐膝扶床處，人看七十稀。孤雛方反哺，雙劍忽隨飛。脂澤新封。
學士蔣公母挽詞三首  其三 汪藻
才大驚餘子，名高壓四夷。雁書希世事，鵩賦暮年悲。習險從人在，杯圈舊事非。凄涼嘉樹側，無復板輿歸。
詹令人挽詞二首  其一 汪藻
小隱嚴陵下，當年得孟光。里師爲婦順，子慶事親長。洲橘應還熟，庭萱遂不芳。他年冠蓋會，來看伏牛岡。
詹令人挽詞二首  其二 汪藻
有子皆通籍，迎扶出萬山。色難三釜外，眉壽百年間。帝渥書泥紫，兒嬉服綵班。空成潘岳賦，無復板輿還。
天台道中 汪藻
渺渺孤程逐雁飛，茫茫平野見人稀。水紋縈石作蟲篆，麥隴掛山如衲衣。日月尚留滄海照，山川盍護翠華歸。春風自滿江南岸，不管人間萬事非。
歸州 汪藻
寫真不怨毛延壽，視死還同屈大夫。異世同鄉俱薄命，空令千載起嗟吁。
蠶婦行 汪藻
樹頭恰恰晴鳩喜，上巳人家掃蠶蟻。紙窗茅屋春雨寒，買炭添爐中夜起。平明採葉晞露痕，隨刀翠縷如絲勻。三眠欲食春已老，旋炊新麥祀蠶神。咽明足緊解絲簇，猶向前溪問茅卜。東鄰西里想殷勤，借問今年幾分熟。繰車軋軋桑陰涼，主家人立鴻雁行。絲成不得半縷著，一生麻紵隨風霜。
琴高魚 汪藻
百川萃南州，水族何磊砢。其間琴高魚，初未列楚些。豈堪陪薧鮮，裁用當殽果。土人私自珍，千里事封裹。遂令四方傳，噍嚼亦云頗。俗云琴高生，控鯉宛溪左。靈蹤散如煙，遺鬣尚餘顆。向來騎鯨人，逸駕嘗慕我。不應當時遊，反用此么麽。得非效齊諧，怪者記之過。彭越小如錢，蹤跡由漢禍。越書載王餘，變化更微瑣。因知天地間，人莫窮物夥。區區於其中，臆決蓋不可。僞真吾何知，且用慰頤朵。
餘杭道中 汪藻
過境全疑道若窮，縈紆百轉曲回通。人行山頂半天上，舟繞溪流亂石中。獄訟已無前世號，衣冠猶有古人風。纔歸又見爭相慶，共聽歌謠萬室同。
桃源行 汪藻
祖龍門外神傳璧，方士猶言仙可得。東行欲與羨門親，咫尺蓬萊滄海隔。那知平地有青春，只屬尋常避世人。關中日月空萬古，花下山川長一身。中原別後無消息，聞說胡塵因感昔。誰教晉鼎判東西，卻愧秦城恨南北。人間萬事愈可憐，此地當時亦偶然。何事區區漢天子，種桃辛苦望長年。
謝端明遣騎送酒 汪藻
十樣華樽照蓽門，兒童歌舞徹比鄰。他鄉忽作青州夢，新歲初嘗白墮春。敢謂五漿駭先饋，且欣一盞便醺人。扶衰卻老皆公惠，肯學劉伶祀鬼神。
寄何山慧老 汪藻
一見蟬聯話不休，別來林壑又經秋。每思樹杪聞清磬，幾欲沙邊具小舟。未辦眼前茅一把，誰知身後橘千頭。遠公社裏栽蓮處，他日還能着我不。
題葆真閣 汪藻
溪山上下碧相尋，中有幽人妙陸沉。自古幾人能轉物，平生萬事要刳心。清風不動竹陰直，白日有餘春意深。世論未宜輕小隱，可能朝市勝山林。
附舶船送荔子 汪藻
千里雲飄破浪開，使君知道荔枝來。未嘗玉井醍醐味，先看金盤火齊堆。肯作浪題霜後橘，聊同馳寄隴頭梅。到頭應遣纖纖手，笑擘輕紅噢酒盃。
相如 汪藻
詞氣縱橫亦壯夫，低回功業獨何如。可憐封禪遺忠意，魂魄應須愧史魚。
過定香寺 汪藻
雨痕狼藉龍掛虛，風林岑蔚梟哺雛。一川窈窕水雲國，百家世世封樵漁。鐘來木杪知有寺，杖藜起踏蒼煙孤。溪山清明攙楚尾，臺殿傾圮存唐餘。
吳江 汪藻
好在松江水，丁年憶此過。垂垂梅子雨，細細麯塵波。花老千頭橘，香聞數丈荷。百憂今已矣，搔首意如何。
題晉祠 汪藻
一脈泉隨天地老，悠然洗盡半生心。欲令惠及生民遠，須道仁同此水深。聖母慈靈昭往古，高題崇號重來今。登祠拜罷秋無際，目極西成萬畝陰。
過靖安鎮 汪藻
檣竿歷歷表中流，瞑宿河堤古驛頭。天遣山川渾着月，人將榆柳共驚秋。
過五嶺 汪藻
蜀道如天世路稀，那知五嶺與雲齊。登臨直上凌霄去，仰視何妨穩步躋。仁傑思親聊稅駕，王尊念國欲鞭蹄。往還勿謂茲山險，更有無窮萬丈溪。
宿焦山方丈 汪藻
明發理煙艇，歡言濟遙岑。盤渦沸風雨，稍辨鐘磬音。行行並疏柳，迎客多幽禽。扶輿上犖確，始見江湖深。臺殿明海色，嵌空憶龍吟。修廊延客步，妙香慰人心。遐眺未云極，千巖忽秋陰。孤月欲生嶺，諸天悉浮金。茲遊倍奇絕，況接支道林。夜語不知旦，虛窗對橫參。人間驚毫末，物外雄窺臨。稽首悟真理，微生安所任。蒼崖有奇字，霜乾約重尋。
宿上方院 汪藻
問津漁子浦，休駕法王城。一雨夜來過，數峰煙際明。藤蘿月不到，鐘磬寒愈清。信美欲歸去，村鵑如放聲。
句  其一 汪藻
敵帳夢回驚日處，都城心切望雲時。
句  其二 汪藻
班立青雲腰佩玉，手持洪造印塗金。
句  其三 汪藻
野田無雨出龜兆，湖水得風生縠紋。
句  其四 汪藻
路行歸雁不到處，家在長江欲盡頭。
句  其五 汪藻
霜後木奴香噀手，秋來雲子滑流匙。
句  其六 汪藻
欲識慶源何自遠，大川東去未渠央。
句  其七 汪藻
寒無蟹螯持，猶覺非故圍。
句  其八 汪藻
三君赫奕今誰在，百謫風流故自賢。
句  其九 汪藻
應物聊爲小乘禪。
句  其一 林大聲
南徐江山天下雄，沿江一水如蟠龍。
句  其二 林大聲
雙瀑掛天紳，七杉排斗樣。
偈三首  其一 釋道震
白雲深覆古寒巖，異草靈花彩鳳銜。夜半天明日當午，騎牛背面着靴衫。
偈三首  其二 釋道震
眼見色時耳便聾，耳聞聲處眼無功。朝來不耐靈禽報，樹上楊梅似火紅。
偈三首  其三 釋道震
石人問枯椿，何時汝發華。枯椿怒石人，何得口吧吧。石人呵呵笑，枯椿吐異葩。紅霞輝玉象，白玉碾金沙。借問通玄士，何人不到家。
插鍬井頌 釋道震
盡道溈山父子和，插鍬猶自带干戈。至今一井如明鏡，時有無風匝匝波。
臨終頌 釋道震
吾年八十三，隨順世言談。不落思量句，誰人共我參。
重經快閣 范正國
僑寓窮滄海，心棲快閣間。煙雲浮四座，几席對千山。闌檻何由見，神明悵未還。興崇應有待，高躅付誰攀。
句  其一 范正國
百尺參天隋代柏，可憐終老棟梁材。
句  其二 范正國
雲護儼公塔，天清雷滿池。
留題南山寺 吳師能
蒼崖千仞入寒雲，一水分流照眼新。潭孕蚌胎珠弄月，石藏虹氣玉蒸春。輪蹄自老青山路，香火誰閑白日身。愧乏涓埃報君祿，蕭條雙鬢滿衣塵。
齊雲堂 索逑
巍堂聳太清，日暮倚前楹。飛鳥卻在下，落霞相與平。眼中窮百越，掌上瞰三城。送客一樽酒，懷歸無限情。
大觀間題南京道河亭 史徽
穀雨初晴緣漲溝，落花流水共浮浮。東風莫掃榆錢去，爲買殘春更少留。
夢中作 王珩
杖屨步斜暉，煙村景物宜。溪深水馬健，霜重橘奴肥。舂罷雞爭黍，人行犬吠籬。可憐田舍子，理亂不曾知。
和潘良貴三江亭 王珩
潘郎未覺鬢霜侵，佳致乘閑得得尋。古岸渺茫分遠渡，飛甍虛敞快人心。融樽想見頻頹玉，季諾由來雅勝金。野老固慚東閣客，何妨同作醉翁吟。
五港 張郛
源出金溪北，支分五港開。碧波涵白日，秋水漬蒼苔。鱗介多潛育，漁人自溯洄。嗟予羈薄宦，因此欲歸來。
翠雲山 張宰
未了人間朱墨緣，強顔荒邑又三年。填胸眯目皆塵土，直到峰頭始豁然。
秋日陪郡侯游賢山和眼聽和尚韻 張宰
澹澹秋林掛夕暉，紅塵掃盡白雲飛。不嫌月到常開牖，一任風來自掩扉。嘯木山猿如喚夢，啣花石鹿總忘機。何人參透其中味，野鶴舒翎天際歸。
遊南雁 陳經正
雨晴華表插無孤，霧散丹霞落雁湖。洞窈不知紅日過，峰危倩得白雲扶。人間誰道無蓬島，天地分明有畫圖。山鳥罔知人未醒，隔林款款喚提壺。
句 張迪
此地從來寒暑偏，扇紈不曾遭棄捐。
義了道人昨夢齋 吳表臣
不受塵網纏，祝髪趣幽屏。回觀真夢事，超然得深省。寂照涵虛空，夢覺等前境。
句 吳表臣
木落千山瘦，天高一雁橫。
臨平山 沈汝諧
山勢分明飲水鼉，孤峰西轉鬰嵯峨。不須探問山童藥，且揖朝來爽氣多。
冰谷泉 沈汝諧
甃石纔深數尺餘，一泓清冷若冰壺。泉源定與安平接，二水輕甘略不殊。
滌慮軒  其一 左譽
過眼浮雲是也非，桔槔俯仰政兒嬉。欲知身世俱無染，看取蓮花在水時。
滌慮軒  其二 左譽
洗盡塵機萬慮空，胸中冰鑒許誰同。今宵正可談風月，借問何人是阿戎。
崇教寺筠軒 左譽
夜憶清軒上，都忘居會稽。秋聲先在竹，月色最宜溪。銀漢簷前直，玉繩天外低。何人倚欄檻，爲聽下莊雞。
游洞霄 左譽
洞霄九鎖本不扃，天柱一峰非浪名。上同天目映寥廓，下與大滌通滄溟。誰藏瓊□在石室，真與福地齊金庭。遠游飛昇儼遺迹，玄同指向真典刑。當年樓臺極縹緲，至今氣象藏深冥。已知六月九萬里，箇中一念三千齡。金龍玉簡天上降，琳宮絳闕逢相迎。紫霞黄雲覆其室，青衣素錦分諸靈。虛皇臺高步虛徹，宣科玉音神所聽。自憐學道二十年，此心已與湖山盟。朅來奉祠北山下，恍若飛昇朝帝庭。道人觀妙清且秀，尚指鄉關論赤城。何年吏隱奉香火，愧無妙句如丹青。木公金母吾未識，且看松根生茯苓。
句  其一 左譽
孤嶼藏煙迷宿鷺，扁舟和雨駐沙鷗。
句  其二 左譽
山色晚來猶入座，藥苗春後自成畦。
句 張濃
如今若把菱花照，猶恐相逢是夢中。
西湖 左鄯
疊疊山腰繫冷雲，疏疏雨脚弄黄昏。松聲更带溪聲急，不是離人也斷魂。
過秦氏舊宅 左鄯
格天閣在人何在，偃月堂深恨亦深。不見洛陽圖白髪，但知郿塢積黄金。直言動便遭羅纖，舉目寧知有照臨。炙手附炎俱不見，可憐泥澤滿牆陰。
報澈上人 韓岊
早歲京華聽越吟，聞君江海分逾深。他時若寫蘭亭會，莫畫高僧支道林。
南雁山 陳經邦
老從神武掛塵冠，要與傍人分碧山。障落風前排集雁，影翻日下舞雙鸞。雲間隔斷塵寰杳，月牖光通宇宙寬。安得此身生羽翼，朗吟飛過萬峰間。
蕭何 馬永卿
創業艱難尚爾爲，太平奢侈可前知。欲令後世無能過，可笑蕭何爾許癡。
謁馮侍御  其一 馬永卿
久知仕宦有升沉，此際門闌不覺深。半世人間初識面，一朝林下遽論心。依依落日催歸騎，嫋嫋秋風動客襟。鄉里小兒何太喜，異鄉流落有知音。
謁馮侍御  其二 馬永卿
珍重吾鄉有異人，後來誰可繼前塵。久邀乾竺爲心友，未許巢由作外臣。桑梓荒殘俱動念，衣冠零落合相親。白□碧竹龍華路，茅屋三間願卜鄰。
贈申孝子世寧 馬永卿
六月烈日日正中，時有叛將號羣兇。平人血染大溪浪，比屋焰照鵝湖峰。白刃紛紛蔽行路，六合茫茫何處去。妻見夫亡不敢啼，母棄兒奔那忍顧。藥市申翁鬢有霜，臥病經時不下牀。平生未省見兵革，出門正爾逢豺狼。豺狼滿市如流水，追索金繒心未已。可憐累世積陰功，今日將爲兵死鬼。世寧孝行何高高，慨慷性命輕鴻毛。此時自欲赴黄壤，欣然延頸迎霜刀。至孝感兮天地動，白日在光百川湧。三刀不死古今稀，一命自月神靈擁。羣賢激賞爭作歌，要使汝名長不磨。何時上書達天聽，詔加旌表高嵯峨。
題大隱堂 陳大任
池面嫩荷初汎水，欄邊新筍欲齊簷。先生盡景論文飲，不覺斜陽已上簾。
句 歐陽識
資水西來兼邵水，龍山橫鶩際梅山。
次韻濟川西山避暑 錢紳
西山藴靈異，九曲面崚嶒。泉石漱鳴玊，松蘿掛古藤。勢雄掀宇宙，地大壓丘陵。日永清陰覆，朝來爽氣澄。幽尋嘉賞致，結客避歊蒸。散髪喧畦畛，支頤倦躡登。武陵百慮釋，丹列遠思凝。度樾追遐景，煎茶憶若冰。土芝青削玉，琬液綠如澠。霜氣連蒼昊，冰威鑠鈍蠅。心酣醒復醉，意適寢還興。蝸角徒爭觸，蜂腰謾逞能。纓塵心自濯，松韻響無明。自廓倚天劍，愁無繋日繩。舒懷高達士，得趣鄙山僧。雲態幾相挽，禽音似許譍。嵐姿渾欲滴，秋色漸相矜。籧笛凉余思，衾禂樂未曾。虚閑消毒螫，放曠屏牽仍。高興無時盡，何辭興再乘。
九月十五日濟川諸公同遊因成長韻 錢紳
好山如佳人，變態百種好。陰晴朝暮間，可愛不可道。時時思一見，如垢久不澡。我來正清秋，令人豁懷抱。秋色佳有餘，俗客迹如掃。佳哉二三友，在席毎傾倒。杖策窮縈迴，高絕須一到。幽尋不厭倦，遇境即窮討。堦前千歳松，閲盡衆木槁。庭下百尺井，空傳天眼老。陸子賞遺味，至今泉浩浩。高僧掛衣去，誰識衣中寶。九淵深非龍，徒見腓百草。衆泉失蹊逕，迸散不可考。世事毎如此，所合輙顛倒。夜深山色清，更對冰輪皓。竹栢影參差，水中交荇藻。迴棹艤波心，如在蓬瀛島。舉觴望青天，醉鄉得深造。兹遊須再嗣，萬事殊未保。
遊惠山一首 錢紳
挐舟到山寺，詩句偶緣情。山自錫無後，寺因泉有名。樓陰回夕景，樹色向冬榮。就水别茶味，全勝它處烹。
題青山寺 錢紳
窈窕招提入翠微，碧波千頃照巖扉。白頭人向斜陽立，黄帽僧衝細雨歸。芳樹遠從湖外見，殘雲紛繞雁邊飛。分明一片佳山景，卻憶松邊筍蕨肥。
句 史祖道
明朝送我扁舟去，字水秋風有幾篙。
遊青城 鄭庭芬
短筇穿白雲，直上孤峰頂。下瞰六時崖，前臨七折嶺。
陸子泉 鄭庭芬
塔中老宿空留影，湖上嬰兒漫記名。唯有階前一泓井，至今不改舊時清。
題昌州牛尾驛 鄭庭芬
龍尾道中退朝客，雕鞍寶馬黄金勒。誰憐遠使足馳驅，夜半孤村牛尾驛。
上陳瑩中右司生日詩 韓駒
悠悠大塊間，萬類紛相敵。偉哉拔俗人，真宰豈無力。六經陷邪說，諸儒用一律。天未喪斯文，公生抱絕識。著書羅古今，射策開胸臆。前輩幾欲盡，後來昧所適。天將激頹波，公生秉孤直。數諫難居中，三已無愠色。海宇屬無虞，天工或曠職。天實佑皇帝，公生藴奇德。培成棟梁資，一旦壯王國。禁網雖小寛，疲俗未全逸。天惟念我民，公生冨才術。簸揚雲雨勢，諸方待膏澤。天既責公深，眉壽天何惜。行看佩相印，不羨登仙籍。南山雅望重，北斗威聲赫。禀生固難朽，吐納自不息。惟昔軒冕徒，浪喜山林迹。留侯追赤松，志就亦何益。傅說爲列星，但已脫寰域。孰知我公貴，與國長無極。
孫朝散母封彭城郡君賜霞帔以詩賀之 韓駒
孟母壯日家三遷，欻見季子聯朝班。因逢吾君鼓舜絃，不惜一邑榮參騫。里門初接金花牋，爭賀羊酒相摩肩。不疑平反奉慈歡，壽逾九十留朱顔。又逢吾君禮高年，太息加賜彭城田。霞冠彩帔麗且閑，復賀羊酒歡如前。四時觴客客滿筵，緋衣侍立不笑言。飲及二斗已醉眠，起作兒啼衆欣然。人間樂事到底偏，夫人此樂人人傳。忠臣孝子希兩全，近代只數先生賢。從予乞詩費雕鐫，借君詩囊爲君編，那知又有南陔篇。
利濟橋亭詩 韓駒
大夫官業世所驚，老覺軒冕非真榮。斯文自屬吾黨事，正恐無路逃虚名。生猶不見皇甫謐，死豈肯投劉禹錫。茂陵一幅入漢宮，世間共怪無遺帙。哀哉若人用意深，自言身作鶴鳴陰。著書遺子千萬軸，人初笑我籯無金。萬仞磨崖刊好語，那知百年蒼蘚汙。爾來夜夜虹貫天，山下居民未知處。周詩不列石鼓歌，後世恐歎遺羲娥。於今購市完家集，野老何知亦摩挲。川流可平石可腐，只此殺青垂萬古。五百驪珠固已奇，插架不知猶幾許。公今未暇歸田廬，且當驅童曬蠧魚。不辭借取車連軫，要讀人間未見書。
善相陳君持介甫子瞻手字示予戲贈短歌 韓駒
古來相馬失之瘦，仲尼亦作喪家狗。唇紅齒白癡小兒，不羞障面欺羣醜。鶴冲居士術如神，東走梁宋西峨岷。諸公蹭蹬未遇日，坐中知是非常人。只今白髪無餘産，短褐逡巡列侯館。世人胸中無黑白，不知居士明雙眼。嗟予塵貎天所付，不須強覓封侯處。書生只倚一片心，他日相逢記裴度。
送葛亞卿欲行不一過僕 韓駒
吾廬偪仄門三尺，慚愧春風巧相覓。叩關惟許葛王孫，有時藉草傾餘瀝。汝不如南池主人車載客，紅旗皂蓋行遠陌。又不如東郭公子柳藏門，青娥綠髪坐開樽。是身牢落終何爲，人不汝嫌汝自嗤。伸眉一笑能幾時，忽聞春盡王孫歸。春風欲盡猶有情，飄英堕絮俱傷神。王孫未歸迹已掃，秣馬膏車何太早。明日一杯愁送春，後日一杯愁送君。君應萬里隨春去，若到桃源記歸路。
術者吳毅乞詩欲至塞上 韓駒
少年吳君抱奇識，四海一身求异術。逢時更得玄安文，西方諸侯正須君。高賢未遇世亦有，相見爲陳休與咎。我自與世如參辰，從來無心怨牛斗。
陽羨葛亞卿爲海陵尉作葺春軒余爲賦之 韓駒
昔聞先生隱吳儂，當窗十里横烟峰。今見先生爲楚吏，繞墻四面縈烟水。從來楚俗带吳風，曲折徑路深房櫳。舍前繫船柳千丈，舍後參天竹萬叢。牙籖插架似蓬館，白拂掛壁如僧宮。掃地焚香欣客至，羮魚飯稻愁罇空。不溷不清惟寂寞，大笑先生致身錯。青衫猶作布衣心，朱門却有田居樂。筆回造化天工怒，胸包今古時人愕。甘窮自許元次山，蹈海還尋魯仲連。吾曹一歡豈易得，世間百歲俱可憐。何用北窗翻朽策，且向東亭弄春色。我當酌酒壽主人，灘前飛下雙鸂鶒。
謝錢珣仲惠高麗墨 韓駒
王卿贈我三韓紙，白若截肪光照几。錢侯繼贈朝鮮墨，黑如點漆光浮水。舊傳績溪多老松，奚超既死松亦空。易水良工近名世，真材始不歸潘翁。蕭然南堂一居士，赤管隃糜無月賜。借問玄圭何自來，去年海中持節使。明窗晏坐不匆匆，引紙磨墨寒生風。自笑平生綰蛇蚓，更慚爾雅注魚蟲。殷勤二物從來遠，禆海環瀛眼中見。若欲揮寫藏名山，不如却作談天衍。
行次汝墳次韻惇夫天慶觀檜 韓駒
紛紛物態逞，檜獨不自奇。雨露長鶴骨，風霜痩龍皮。要經摧暴力，豈顧合抱遲。雖無艾納香，不著寄生枝。結根已千丈，凛凛誰寒之。其下羽客居，同睨歲月移。君行叩玄關，豈但息馬疲。高材笑小草，異質憐孤姿。思古而嗟今，皇皇不磷緇。微言怨不亂，似爲賤子施。
京口同蘇景謨游招隱寺 韓駒
居閑從散吏，尋幽詣精廬。城陰徑綠野，谷口橋清渠。稍稍叢竹合，依依昔人居。輕雲起釋嶠，細水鳴循除。聞鴉問長老，豎拂談真如。振衣念新浴，曲肱欣飯蔬。兹游尚倥偬，再至期躊躇。獨行豈辭遠，徐步當乘車。
送松陵老農 韓駒
呼舟越洪濤，笑識江南山。此行爲子來，正擬一笑歡。相逢不忍别，丘壑同躋攀。如何舍我去，使我心悁悁。子實名家後，翰墨素所便。老農雖自謂，念子安知田。世故亦已足，擾擾徒自憐。天寒歲且盡，趣駕扁舟還。
贈俞清老 韓駒
偃卧一茆屋，給事兩胡奴。日喫脫粟飯，時乘下澤車。人生但如此，其實足自娛。過此誠更樂，不及復何如。
謝人寄梅花瑞香花二首  其一 韓駒
殷勤江南客，折花良慰予。炯晝孤光冷，曜夜清影疏。連林玩不足，一枝清有餘。諒無和羮用，飄落将何如。
謝人寄梅花瑞香花二首  其二 韓駒
道人不愛色，而愛聞清香。方春謝凡卉，凌晨玩孤芳。以兹蘭蕙質，種彼葵藿場。常恐亂微馥，采采歸幽房。
淮上書事 韓駒
平楚盡積水，長淮多奇峰。蕭條月曜夜，浩蕩風鳴冬。客行未可歸，敝裘那得重。寒氣搜病骨，清潭貌衰容。遠游有滯念，將老無歡悰。故國渺萬里，去此嗟誰從。
至國門聞蘇文饒將出都戲贈長句兼簡其兄世美 韓駒
去年夷門十月雪，九衢日昃行人絕。騎驢兀兀無所之，破袖迎風手龜裂。度橋並塹得君家，入門脫帽猶凛冽。急燃濕束暖我寒，徐出清酤寧我渴。君家自無儋石儲，蟹黄熊白能俱設。平生見酒唇不濡，是夕連觥耳方熱。羣奴夜僵喚不聞，我亦鼾鼻眠東閣。明朝起過城南翁，尚記新聲一笑發。東歸每嘆懷抱真，西來又喜顔色接。方將慷慨豁心胸，未用峥嶸驚歳月。城南詩翁况遠來，門前雪泥又活活。豈知萬事不可期，却樹吳檣背城闕。人生動若參與商，咫尺無論限秦粤。君聞吾語雖少留，但恐一歡成電掣。念昔相見無他娛，誦詩徵事相誇捷。氣凌俗子旁若無，偶坐時聞竊嚅囁。扵今落落誰汝憐，老屋陳編自怡悅。寄言詩翁儻留滯，歲晚勤迂故人轍。
題中寂堂 韓駒
虎卧文公廬，鳥巢道林室。本自無俗喧，何由辨真寂。逃溺必登山，避燔必趨澤。君看好静人，萬慮固未息。是心儻已刳，對境起亦得。上人早聞道，晚順世間迹。振衣下靈巖，飛錫來上國。高堂亦何有，萬卷繞四壁。客來倚風廊，晤語終日夕。莫言門如市，中有忘機客。吾曹詩酒汙，此道誰目擊。唯應寂時趣，獨有清士識。
題李伯時畫昭君圖 韓駒
昭君十七進御時，舉步弄影颺蛾眉。自憐窈窕出絕域，八年未許承丹墀。在家不省闚門戶，豈知萬里從胡虜。豐容靚飾亦何心，尚欲君王一回顧。君不見班姬奉養長信宮，又不見昭儀舉袂前當熊。盛時寵幸只如此，分甘委弃匈奴中。春風漢殿彈絲手，持鞭却趁奚鞍走。莫道單于無復情，一見纖腰爲回首。含悲遠嫁來天涯，不知夔州處女髽。寄語雙鬟負薪女，炙面慎勿輕離家。
送子飛弟歸荆南 韓駒
往在東堂時，唯汝年尚少。木槍鬭羣兒，竹弓射飛鳥。今來跨鞍馬，昂然丈夫表。入門恍莫識，與語意方了。脫汝來時装，夜闌酌清醥。當歌喜未定，感舊色已悄。念我三年官，自裹衣中麨。東去盡勾吳，北行薄全趙。汝亦上岷峨，大江窮浩渺。一年兩附書，皮筒到家少。那知此相遇，乾鵲果前兆。我性本齊緩，汝資誠楚慓。相逢各相規，一月語連曉。憶汝初結髪，讀書先尉繚。謂須壮執殳，單于壘時挑。豈期尚羈旅，但存雙目瞭。我恨緣詩窮，賃屋隘而湫。尚容三尺牀，使汝眠奥穾。二升糴祿粟，醜婢羮荼蓼。時時得鶉兔，傍竈親燔燎。纔爲十日歡，鄰里厭煩擾。朝來著戎服，數匝絲絛繞。辭我出門去，歸袖風矯矯。還家對寒食，渚宮聞雉鷕。想見阿頌君，把卷倚叢篠。弟妹乘羊車，堂前走相嬲。何當總見之，緩我歸思杳。汝歸與俱來，繁臺及秋杪。
贈鄒醫 韓駒
華陀一卷世不留，玉函三十龍宮收。奇方异訣上帝求，稚川肘後真悠悠。東京仲景儒家流，韻疏思密豈自由。妙技乃與俞跗侔，後來繼之有髯鄒。二子天授非人謀，內經歳久誤弗讐。髯獨覃思窮披搜，草木寒温脉沉浮。如磁取鐵無虚投，朅來游梁自高郵，翰林雜試推君優。天廷錫带塗精鏐，我窮羈旅古汴溝。有婦抱病柴門幽，巫醫百請不頷頭。卒然邀君爲停輈，决去沉痾如决疣。自言不取千金酬，只求一詩當琳璆。高風絕藝兩罕儔，我才不迨前人羞。祝君尚壮勉勿休，自致名譽傾公侯。
津上人蝸舍 韓駒
昔在焦居士，野宿蝸牛廬。今津又繼之，結草王城居。容膝審易安，蓋頭無復餘。心澄動境寂，意遠陋室虚。我家數畝田，荒薈自墾除。茆簷正如此，日入歸荷鋤。一朝寓華屋，慨然念村墟。疵物儻有激，投老同歸歟。
夏日過中寂堂 韓駒
苦熱倦中夜，黎明與雞興。匪云事干謁，庶以逃炎蒸。駕言城東廬，停軌日未升。白簟帷薄縠，青盆水寒冰。凉飇從天來，一掃槃中蠅。聊除咂膚厄，諒豈棕拂能。攬衣念歸去，謂是天候澄。超視尚午景，世故何相仍。
送蜀僧潮音歸鄉 韓駒
野水有善溉，山雲忽爲霖。古來出世士，亦有利物心。上人成都來，袈裟塵土侵。兩屨踏京國，一鉢提叢林。諸公握手舊，孰不低垂簪。尚陋湯休詩，肯鼓庭蘭琴。獨說衆妙行，聽者開煩襟。我作五字偈，彌天識潮音。
贈蔡伯世 韓駒
君家夫人林下風，長齋繡佛鳴金鐘。侍兒百指亦清浄，凌晨梵唄聲摩空。潭潭大第依喬木，日午捲簾按絲竹。古調猶歌于蒍于，麗詞不唱新翻曲。有美一子天麒麟，孟嘉外孫見淵明。掃地焚香坐絃誦，不聞梵唄連歌聲。俗子何由共杯酒，容我叩門呼小友。欲求百萬錢買鄰，倒囊只有詩千首。安得一把茆蓋頭，榆林從君父子游。敢期絲竹娛下客，但喜白業同精修。秃襟短帽紛紛是，眼明見此裦衣士。和詩論道有餘閑，爲語故家遺俗事。
贈趙伯魚 韓駒
昔君叩門如啄木，深衣青純帽方屋。謂是諸生延入門，坐定徐言出公族。爾曹氣味那有此，要是胸中期不俗。荆州早識高與黄，誦二子句聲琅琅。後生好學果可畏，僕常倦談殊未詳。學詩當如初學禪，未悟且遍參諸方。一朝悟罷正法眼，信手拈出皆成章。
答蔡伯世食筍 韓駒
蓴絲化鹽豉，槐葉資新麵。豈知苦竹萌，風味常獨擅。昔我居錦城，屢喫田家飯。扶杖自入箐，煨此犢角蠒。後參鶴林禪，餽我桑門饌。烝烝沸鼎中，亂下白玉片。惟無他物乘，始覺真味現。三年客東都，錦籜寧復見。千金洛陽來，惟充大官饍。前時過君食，欣逢故人面。那知列仙臞，已雜蒯通雋。吾寧飽甘肥，憤吒那忍嚥。請歸謂主孟，廚人後當諫。苦苣雜嘉蔬，沉香和甲煎。柯亭既誤椽，畫障或遭練。古來可歎事，千載寄明辨。作詩弔籜龍，助子當食歎。
食煮菜簡呂居仁 韓駒
曉謁呂公子，解带浮屠宮。留我具朝餐，喚奴求晚菘。洗箸點鹽豉，鳴刀芼薑葱。俄頃香馥坐，雨聲傳鼎中。方觀翠浪涌，忽變黄雲濃。爭貪歙鉢暖，不覺定碗空。憶登金山頂，僧飯與此同。還家不能學，永費烹調功。硬恐動牙頰，冷愁傷肺胸。君獨得其妙，堪持餉衰翁。異時聞豪氣，愛客行庖豐。殷勤故煮菜，知我林下風。人生各有道，旨蓄用禦冬。今我無所營，枵腹何由充。豈惟臺無餽，菜把尚不蒙。念當勤致此，亦足慰途窮。
送倪巨濟將仕 韓駒
汴流六月翻黄沙，小舟兀浪如乘槎。赤日下照烘朝霞，腹鳴肩舉氣喘呀。亂眠僕夫股相加，柁樓晨飯羮黄茄。時時矯首望土岸，木末殷轉江州車。渴逢石泉不得汲，椎鼓催發無停檛。問君何爲趣還家，答云五載居京華。夜窗讀書眼生花，每食不飽潛咨嗟。母髪半白弟髻丫，有妹久闕躬絲麻。寄書細字如昏鴉，問胡眷戀歸期賒。來時書笈手自拏，今歸上堂兩脚靴。壽觴要及開霜瓜，子志如此良可嘉。勸子博學如横罝，麋麟兔鹿盡所遮。或典而法浮而葩，要歸於正謹去邪。行如種植慎萌芽，念當務實勿求誇。我行買犢耕三巴，佇子佳譽來天涯。
蒲城即事 韓駒
鄙夫世長物，未老宜幽棲。一朝起蓬屋，著籍通金閨。遇合始僥倖，非才終見擠。尚想歐陽公，罪棄荆山西。步行意方盛，庭趨顔遂低。行趨豈云異，喜愠自不齊。微官何足論，等求飽糠粞。三徑如可卜，歲晚歸扶犂。
題分秀堂 韓駒
南山有佳色，偃蹇誰能分。如何公子堂，卧看南山雲。公子秀公族，高標出塵氛。總戎亦何事，晏坐參罏薫。晴空萬劍戟，衛此明將軍。鄙夫在蒲城，簿書劇絲棼。青山不到眼，終日無一欣。寄聲幸分我，與子同清芬。
題默軒 韓駒
李君誦兵法，辨若懸河流。時平棄不用，胸中欝奇謀。三年蓮勺鹵，一室藏深幽。默翁笑自謂，晏坐無餘求。不言非真默，但與木石儔。說默默時說，吾聞諸前修。君看古宗密，妙義難爲酬。及談不二門，則卷機鋒收。我以辨自喜，窮思戒摩兠。君宜尚勉旃，負杖從吾游。
題王內翰家李伯時畫太一姑射圖二首  其一 韓駒
太一真人蓮葉舟，脫巾露髪寒颼飀。輕風爲帆浪爲檝，卧看玉宇浮中流。中流蕩漾翠綃舞，穩如龍驤萬斛舉。不是峰頭十丈花，世間那得蓮如許。龍眠畫手老入神，尺素幻出真天人。恍然坐我水仙府，蒼烟萬頃波粼粼。玉堂學士今劉向，禁直岧嶤九天上。不須對此融心神，會植青藜夜相訪。
題王內翰家李伯時畫太一姑射圖二首  其二 韓駒
海上仙山邈雲水，神居縹緲凌虚起。風餐露宿不知年，八極浮游一彈指。何人紙筆作此圖，細看尚恐冰爲膚。便欲憑軒問連叔，却愁掛壁驚肩吾。雖有此圖傳自古，矯矯真容那得覩。萬里中州不少留，曉發咸池暮玄圃。而今玉殿開珠宮，鸞旗鶴馭紛長空。神兮早御飛龍下，願賜千秋年穀豐。
出宰分寧别舊同舍五首  其一 韓駒
公車八千言，自獻十二旒。落筆中書罷，石渠並英游。方欣洛陽遇，已慨周南留。明堂多楩柟，詎須汝薪槱。三年望龍斷，艱難身百憂。鬢髪五分白，更落天南陬。
出宰分寧别舊同舍五首  其二 韓駒
念我行老矣，才拙世所捐。青綾未頻直，黄紬且安眠。飽聞縣西寺，修椽壓山巓。中谷五百衆，上堂鼓闐闐。王程儻餘暇，玆焉著幽禪。自擷雙井茶，與僧酌雲泉。
出宰分寧别舊同舍五首  其三 韓駒
昔慚芸閣姿，斥守蒲城市。五占天雞星，未抆逐臣淚。歸聞長樂鐘，疲馬思一試。挈挈今又東，敝邑臨無地。人生縛微官，大似侏儒戲。升沉各幾時，怨欣兩當置。
出宰分寧别舊同舍五首  其四 韓駒
益昌剗移文，道州拙催科。我愚象二子，將奈分寧何。吾君放勛姿，於今萬邦和。縣令但拱手，排衙鼓鳴鼉。故人怒挽船，勸勿凌江波。君其謝故人，我亦聊絃歌。
出宰分寧别舊同舍五首  其五 韓駒
陽山昔御史，夷陵前校書。坐法竄未久，遇赦罪已除。故時同舍郎，半直承明廬。獨奔江西縣，道里三千餘。皇明燭幽隱，儻復哀臣愚。念當脫江瘴，與子聯朝裾。
西山梅花二首  其一 韓駒
空山有佳人，寒林弄孤芳。晚分天女白，夜奪嫦娥光。亭亭照清淺，欲渡横無梁。微風起復滅，爲我傳幽香。
西山梅花二首  其二 韓駒
紛紛月彩動，炯炯霜容開。不覩散清影，寧知花底來。平明忽天風，磵谷空蒼苔。惆悵有餘馥，繁英安在哉。
入鳴水洞循源至山上 韓駒
崇山蓄靈泉，萬古去不息。瀦爲百斛深，散入千渠溢。其東滙民田，又北尋山腋。斷崖如破瓜，飛瀑中蕩激。大聲或雷霆，細者亦竽瑟。末流垂半山，十里見沸白。得非拖天紳，常恐浮地脉。呂梁丈人老，尚與汨偕出。我欲蹋驚湍，下窮齦齶石。惜哉意徒然，屬此歲凛慄。安得汝南周，斷取白蛟脊。歸之龍泉峰，山門夜喧席。
黄龍山中 韓駒
未雨萬木翳，既雨羣山開。山神若眷予，一掃風中埃。摩雲夾路松，禪伯手自栽。我來植拄杖，聽度松風哀。幽賞未云足，暮色蒼然來。何當白玉輪，碾上西南垓。
分寧大竹取爲酒罇短頸寛大腹可容二升而漆其外戲爲短歌 韓駒
此君少日青而癯，爾來黑肥如瓠壺。縮肩短帽壓兩耳，無乃戲學騶侏儒。人言腹大中何有，不獨容君更容酒。未須常要託後車，滑稽且作先生友。少陵匏罇安在哉，次山石臼空飛埃。茆簷對客夜驚笑，麴生叩門何自來。老向人間不稱意，但覺淵明酒多味。乞取田家老瓦盆，伴我年年竹根醉。
湖南有大竹世號貓頭取以作枕仍爲賦詩 韓駒
湖南人家養貍奴，夜出相乳肥其膚。買魚穿柳不蒙聘，深蹲地底老欲枯。誰將作枕置榻上，擁腫似慣眠氍毹。慵便玉枕分已無，孫生洗耳非良圖。茆齋紙帳施團蒲，與我同歸夜相娛。更長月黑試附卧，鼠目尚爾驚睢盱。坐令先生春睡美，夣魂直繞赤沙湖。更煩黄妳好看取，走入旁舍無人呼。
竹爐 韓駒
蘇州平生淡無欲，長物從來博山足。斵石燒磁俱碌碌，削筒爲之方絕俗。净名居士眠胡牀，夢餘竹齋春晝長。不知柏子起烟縷，但覺細細風吹香。
題梅蘭圖二首  其一 韓駒
寒梅在空谷，本自凌冰霜。託根傲衆木，開花陋羣芳。遙風遞清氣，迥水涵孤光。美實初可口，採掇升巖廊。念爾如傅說，和羮初見嘗。不須羨幽蘭，深林自吹香。
題梅蘭圖二首  其二 韓駒
幽蘭不可見，羅生雜榛菅。微風一披拂，餘香被空山。凡卉與春競，念爾意獨閑。弱質雖自保，孤芳諒難攀。高標如湘纍，歲晚投澄灣。不須羨寒梅，粉骨鼎鼐間。
題湖南清絕圖 韓駒
故人來從天柱峰，手提石廪與祝融。兩山坡陀幾百里，安得置之行李中。下有瀟湘水清瀉，平沙側岸搖丹楓。漁舟已入浦溆宿，客帆日暮猶爭風。我方騎馬大梁下，怪此物象不與常時同。故人謂我乃絹素，粉墨妙手煩良工。都將湖南萬古愁，與我頃刻開心胸。詩成畫往默惆悵，老眼復厭京塵紅。
送鄉人李元景歸蜀 韓駒
問君游梁今幾歲，歸去聊爲羨于計。入門四壁妻子空，恍若游仙墮塵世。令兄文價如相如，世人但知千里駒。不知更有八百里，看取蹴蹋辭鹽車。
蜀張氏賜書詩 韓駒
張公昔蹋中朝班，夜隨仙官上九關。再拜天皇少却立，手掣雲漢歸人間。鈎陳熟視不呵責，坐令光耀驚塵寰。至今公家蜀江上，紫氣夜屬岷峨山。昭回斷缺久未補，女媧鍊石亦已艱。似聞天上列星怒，下問雲漢何時還。丁寧賢孫善拂拭，不用構閣深防閑。爲公作詩刻堅石，可使萬古驅神奸。
送嘉申父佐岷州 韓駒
大梁初見公，萬卷不離目。五年再見之，萬卷已在腹。字體畫沙新，詩篇翻水速。閉門誰與娛，翛然數椽屋。白頭揚子雲，久合居天祿。誰令佐山州，路遠車脫輻。近聞皇華使，漕米出深谷。有能推挽公，可敵千章木。
次韻程致道館中桃花 韓駒
桃花如昭君，服飾靚以豐。徘徊顧清影，似爲悅已容。數枝有餘妍，窈窕禁省中。何如武陵岸，繽紛落天風。我夢泛舟去，春流濯鳬翁。豈知限重門，風搖鋪首銅。憶汝初破萼，時當樓雪融。亭亭怯餘寒，賴此赤日烘。蓬山十載夢，翬飛左昇龍。重來迹已換，一掃凡花空。髪有今歲白，顔無故時紅。三嗅三歎息，繁英爲誰穠。
次韻黑氈歌 韓駒
黝奴生長西南夷，朅來中國蒙公知。提攜十年行萬里，寵愛肯爲新人移。但願結髪爲玄妻，不願能歌名雪兒。夜寒僮僕盡僵縮，我獨嫵媚呈餘姿。只慚家世不可考，辯舌推源煩惠施。苦言瀘水異京水，生女那復白如脂。或疑烏几定乃祖，又言黑貂爲姆師。託身似與青女約，薦枕常須黄妳隨。長伸兩脚得安卧，莫作杜老憐腰支。他年老朽幸勿棄，從來弱質不自持。賢哉翁詩善名我，不須更換崑崙詩。
送許少卿出守邠州 韓駒
長安北走彭原路，白葦黄茆列亭戍。山形漸險溪水流，行人可肯回車去。豈知中有古邠州，十里沙平水漫流。鴈飛蔽野葡萄曉，馬放連雲苜蓿秋。次卿卧聽朝雞久，請試從來撥煩手。未許相如喻蜀歸，且看魏尚臨邊守。雜花撩亂草鮮明，二月春風卷旆旌。燕寝凝香無一事，樂哉飲酒莫論兵。
送趙承之秘監出守南陽 韓駒
繁臺十月寒颼飀，置酒共祖南陽侯。九士一客相獻酬，皆言南陽山水幽。菊泉釀酒不論石，土酥醍醐出肥牛。使君樓前橘柚古，丞相堂下蒲蓮稠。夜燃蠟炬賓醉舞，春風欹眠百花洲。各持一觴勸公飲，此行樂矣公何求。我獨倚杖商聲謳，此公人間第一流。方今羣賢從法駕，金狨塞路嘶驊騮。獨令此公守一州，臨分慷慨淚莫收。南陽南陽樂復樂，歸來歸來無久留。
次韻館中諸公游慈雲寺 韓駒
嘉蔬隨客庖，香飯出僧甑。聊爲一飽謀，未暇談禪病。二公當代豪，詞林氣方盛。五言謹詩律，百罰嚴酒令。樂與同舍郎，共此給園浄。想像斜川游，何如舞雩詠。甘瓜自雍丘，肥芡來新鄭。肴果各有攜，笑我室懸磬。陋質謝不往，實愧瓊瑤映。人生一車足，那須富千乘。有興驅短轅，寧辭沮洳徑。及時速行樂，莫待苦脚脛。炎暑忽已闌，當念時難更。
飲酒次人韻 韓駒
淺瀨見魚游，澄潭知鶴没。疑乘青霞珮，徑墮白銀闕。平生探學海，中年悟禪悅。應須臨渺瀰，庶以稱超越。回塘大圓鏡，新蒲細于髪。綠扇互低昂，玉顔爭秀發。良辰宴觴豆，炎曦脫巾韈。荷聲過急雨，竹影敷凉月。緩行躡芳草，移坐蔭深樾。何當酒拍浮，恣聽舟搖兀。而我方抱鉛，上馬自腰笏。叩門不聞呼，造席無乃咄。詎敢陵崆屼，幸許窺剞劂。願公開迷雲，令我入理窟。雄篇出月脇，妙思露天骨。蹇步那由追，眢井愧先竭。
榮事堂詩 韓駒
安陽太守韓公子，曉带魚符出卿寺。一朝帝語傳人間，轉覺公家有榮事。公家請從忠獻論，高牙大冊來疏恩。往時醉白堂中醉，手自列戟留諸孫。諸孫盡是璠璵器，悃愊無華漢循吏。大錢方送使君歸，竹馬爭迎細侯至。公不見大小二鄭公，五十年間風化同。豈如五馬來接武，作堂崔嵬刊帝語。又不見韋家兩世侯，父出傳舍子入州。豈如世作本郡守，坐令卓異驚千秋。安陽遺民識忠獻，眼見王孫四封傳。請公静夜占此堂，定有榮光屬天半。
題采菊圖  其一 韓駒
黄菊有何好，且寄平生懷。遇酒興不淺，無酒意亦佳。此理誰復明，自昔寡所諧。空餘采菊圖，寂寞懸高齋。
題采菊圖  其二 韓駒
今日菊始華，叢雁鳴相和。若無一觴酒，如此重九何。悠然數酌盡，會心豈在多。醒來不復記，散髪東山阿。
次韻胡元茂館中直宿 韓駒
我老百念冷，饑餐困來眠。寄聲同學兒，莫作舊眼看。春風石渠水，小雨生微瀾。知君直宿夜，夣憶朐山泉。起裁五字詩，意如溟渤寛。白頭和高唱，回光覺酸寒。
靖康元年自南都移黄州八月十六日華藏民老渡江見訪於定山下院一夕别去以詩送之 韓駒
大師遊華藏，法席雄諸方。而我因夙緣，數入憂患場。道眼宜見絕，交情未相忘。呼舟渡宣化，訪我山之陽。夜榻蒲蒻穩，秋山蕙蘭香。問我當何之，笑指郡守章。莫言千里殊，共此圓寂光。脫有雲水客，附書及滄浪。
去冬除守歷陽未上召還西掖今夏自應天尹移知齊安道由歷陽珪老相訪奉柬一首 韓駒
嘗聞歷陽郡，寺有褒禪山。及我分竹符，欲往窮躋攀。驅車發半道，尺一喚我還。歎息巗下水，何時照衰顔。復持齊安節，稅駕臨通闤。屬有行役累，無由叩僧關。珪公岷峨秀，逸韻超人寰。攜詩遠過我，殷勤請加刪。少年意氣盛，笑我毛髪斑。夜語不知寢，起看江月彎。浮生浪擾擾，萬法本自閑。爲吏何足論，逝將老榛菅。買田未及議，我實貧非慳。奉乞一菴地，往來泉石間。
二十九日戎服按軍城外向儀曹亦至戲贈一首 韓駒
旌旗雜沓鐃鼓鳴，使君小隊來郊坰。舊時視草判花手，今學操劍驅民丁。逆胡未滅壮士耻，子雖年少有典型。短衣匹馬肯從我，與子北涉單于庭。
陶氏一經堂詩 韓駒
古來儒術士，豈爲勝籝金。更求紫與青，陋哉徒苦心。有兒如少翁，但可汙儒林。我歌勸學詩，以爲鄒魯鍼。
遜子生日 韓駒
閑居識時令，愛此重九名。况我長頭兒，正用兹辰生。汝性既已剛，汝氣又已清。應須萬卷讀，勉力爲家榮。俗物非汝喜，壺罇鑄新成。壽汝白玉腴，可服黄金英。
次韻趙德夫龍圖送李諌議 韓駒
嘗聞中興日，補衮用老儒。亂離歲月駛，如隙過白駒。慷慨請擊賊，艱難論遷都。百謀未一試，去國秋云初。歸來視青鏡，老色上鬢鬚。新亭對茂弘，建鄴懷伯符。古來興廢地，俯仰再嗚呼。使君亦偉人，獨我慚非夫。邂逅得參語，僧坊飯伊蒲。誰云異鄉縣，契合連簪裾。我有一葉舟，可釣宣溪魚。如君醫國手，寧當墮江湖。燕雀尚紛拏，志士極欷歔。時哉更搏擊，饑鷹思草枯。
題大姑山 韓駒
小姑已嫁彭郎去，大姑長隨女兒住。寂寞荒山春復秋，但見空濛結愁霧。行商再拜祈神休，插花買粉姑應羞。不如一酹杯中物，與爾閑消萬古愁。
送僧歸蜀 韓駒
巴江之中有尺鯉，揚波鼓浪三千里。早知辛苦上龍門，不如歸戲巴江水。
武寧道中 韓駒
小灘嘈嘈大灘惡，朝行羊膓暮鹿角。盡日拖舟不得前，忽然笪斷千尋落。上梁左側石子多，兩舷與石鳴相摩。卧聽溪師倚篙哭，將如四十二灘何。
送深老住芭蕉寺 韓駒
中歲厭凡子，結交惟道人。况此喪亂中，益信空門真。老深龍岫來，意恐非常鱗。與語果英特，掣電翻機輪。巖頭路久絕，賴爾拈提新。莫言兹山小，是間無一塵。生逢世道難，無地置此身。何當架茆竹，永託芭蕉鄰。
再用前韻簡圓通止老妙慧光老一首 韓駒
蜀光在京國，說法驚天人。曾屈多口鍳，得非點胸真。深林鎩遠翮，巨壑藏修鱗。蕭然幽遽菴，伎倆付老輪。諸君五字偈，亦各呈尖新。世界夢幻爾，豈特爲微塵。更營露電軀，庇此泡影身。尚喜圓通師，教我吞儀鄰。
次韻高大中侍郎罷郡書懷 韓駒
公詩如秋聲，蕭蕭薄炎熾。我窮卧荒山，無復文墨事。兹焉和高唱，出語愧蕪累。五馬一花驄，得非天廐駟。會當親戎行，一快平生志。雖云鬻千金，此計恐非遂。人生行樂耳，屢空何用愧。况今紛紜時，一笑豈云易。求船真戲言，換妾乃深意。梅堂極虚明，壺漿有新餽。何時具杯杓，洗我色憔悴。李侯飲中仙，亦有塵外思。藜杖方叩門，君歸與徐議。
次韻曾通判登擬峴臺 韓駒
朝攜筇杖來，瞑倚胡牀坐。循墻讀遺碑，歲久苔蘚涴。烈風無時休，于兹騐真箇。曾郎吐佳句，勢突黄初過。交游得詩流，吾儕可相賀。念昔逢大梁，一别九鑽火。再見疑前身，居然客愁破。世久無若人，子豈伯休那。千山厭露宿，一壑期雲卧。子少方鵬騫，吾衰作鳶墮。篇成不敢出，畏子詩眼大。惟當事深禪，諸方參作麽。文章真綺語，季緒徒瑣瑣。安得京口歸，秋江細扶柁。
戲作冷語三首  其一 韓駒
北風刮地寒陰凝，鐵馬夜蹋黄河冰。凍鳶瑟縮烏凌兢，破廬卧雪僵不興。嚴霜透屋衣生稜，未若冷語銷炎蒸。
戲作冷語三首  其二 韓駒
五更和霜蹋積雪，冰堅滑道行人絕。邊城十月地凍裂，兩崖雨冰萬木折。琉璃爲家白銀闕，未若冷語祛炎熱。
戲作冷語三首  其三 韓駒
石崖蔽天雪塞空，萬仞陰壑號悲風。纖絺不御當玄冬，霜寒墮落冰溪中。斵冰直侵河伯宮，未若冷語清心胸。
送鄂州劉使君 韓駒
昔在史館中，地禁無經過。唯君直廬近，退食同委蛇。至今夢催班，九門鬰嵳峨。傷心望金馬，極目悲銅駞。脫身來此郡，見公擁琱戈。猛士三千人，旌旜相蕩摩。男兒晚有此，世儒安足多。少來謬秉筆，報國終無他。聞當向夏口，秋風水增波。願子静荆峽，送我歸江沱。
題蕃騎圖 韓駒
塞上漠漠黄雲秋，黄鬚胡兒騎紫騮。一馬攙前弄風走，胡兒掣轡空驤首。迴鞭慎莫向南馳，漢家將軍方打圍。奪弓射汝猶可脫，奪汝善馬何由歸。
題韓晃沈本作滉畫瀛洲學士圖 韓駒
咸陽中天開帝居，羣公下直承明廬。長鞦短轡裦衣裾，蒼頭廬兒爭走趨。韓侯畫此時無虞，瀛洲仙人樂有餘。我生不及貞觀初，忽思十年身校書。吟詩天街騎蹇驢，爾來戎馬方馳驅。眼厭繡䘿蒙諸于，把卷未展先欷歔。
送韓將仕自撫之衢 韓駒
故人有令子，高義摩雲天。邂逅亦未久，航湖背臨川。謂我老世故，數數求言詮。豈知愚闇姿，一生憂患纒。讀書千萬言，不若摩兠鞬。願子善自愛，無忘說車篇。
次韻呂居仁贈一上座兼簡居仁昆仲 韓駒
上人出山時，稻穫雲水白。囷倉未云滿，已有稅租迫。崎嶇走檀施，不畏道里隔。坐令衆浮圖，聽法無餒色。爾來閉幽戶，此道深自索。佛法本無多，未悟常自責。孤雲忽南飛，過我江上宅。信知道人心，不斷思想百。邂逅逢故人，涕淚說艱厄。驅車更何之，悵望王土窄。應須屏塵累，問此忘機客。憂來莫飲酒，酒薄空住鬲。何時營一丘，伐竹開新陌。待子田舍成，吾當理輕策。
順老寄菜花乾戲作長句 韓駒
道人禪餘自鉏菜，小摘黄花日中曬。峨嵋㮕脯久不來，麴糝薑絲典型在。封題寄我紙作囊，中有巴蜀齋廚香。起炊曉甑八月白，配此春盤一掬黄。
戲留圓首座元上人 韓駒
老夫晏坐菩提坊，二士接迹來升堂。疏眉哆口辯舌張，問胡至此皆同鄉。少年發足參諸方，爾來馬解高掛墻。資雖東川近陵陽，左綿稍遠亦相望。不辭煼飯豉作湯，肯更十日留山房。
李氏娛書齋 韓駒
欲樂誑凡夫，須臾皆變壞。惟書有真樂，意味久猶在。李君名家流，事業窺前輩。澹然無他娛，開卷與心會。憶吾童稚時，書亦甚所愛。傳抄春復秋，諷誦晝連晦。飲食忘辛鹹，汙垢失盥頮。爾來歡喜處，乃在文字外。卷藏二萬籖，棐几静相對。此樂君未知，狂言勿吾怪。
送王秘閣二首  其一 韓駒
烏衣諸王吾早聞，晚塗獨識和州孫。風流沓拖欲垂盡，文采陸離今尚存。奉祠乃是衰翁事，如君胡爲亦爲此。僕夫在門君疾驅，往獻天子平邊書。
送王秘閣二首  其二 韓駒
右軍池頭鶬鴰呼，康樂臺下杉檉疏。碧山學士此築室，白髪散人來卜居。身隨沙鷗卧烟雨，十年無書上公府。枉作西班老從臣，看君才華不能舉。
送里人陳會往見江西漕使 韓駒
勸君少留持一觴，與君鄉里皆陵陽。兒童共戲苦鹽岸，老大相逢烏石岡。拾遺平生丈人行，拊我謂我能文章。豈知今無一絲長，但餘顛華面顔蒼。君行往見玉節郎，感時憂國歌慨慷。餉師十萬西平羌，笑我挾筴山中藏。
夜與疏山清公對語因設果供戲成長句 韓駒
落葉屑窣鳴風廊，四無人聲夜未央。道人過我談真常，客舍有底相迎將。竹爐篝火曲木牀，烏桕爲燭楓脂香。青棃纍纍飣坐光，黄甘十子近著霜。醯梅蜜杏經年藏，紅糝綴枝加柘漿。蓴藕藷芋蘘荷薑，堆盤滿桉次第嘗。憶初見翁修水旁，轉頭八十鬚眉蒼。爾時尊宿略喪亡，屹如樅檜老不僵。而我昔漫參朝行，十年投閑坐老狂。人生一夣炊黄粱，諸法本閑人自忙。况今世故甚擾攘，與翁幸憩菩提坊。夜闌一酌餘甘湯，他年此樂不可忘。
昔與道顔智俱二僧居武寧明心寺未幾與俱避賊山中顔幾不免紹興三年復會於廣壽寺偶作一首 韓駒
昔與二子居明心，避賊夜走南山陰。天寒更蹋沮洳徑，月黑錯墮楊梅林。歷險登危四三里，少復前行過溪水。平明乞火野人家，十日身藏巖窟裏。閩俱歎我装齎空，蜀顔轉陷妖氛中。誰言性命脫鍼孔，沉憂傷人衰疾同。春風酣酣柳邊寺，相對夢中論夢事。莫嫌薄飯一莖虀，郡國而今無鼓鼙。
送賢上人歸雲門菴 韓駒
雲門秀色連雲居，石林參天冬不枯。溪迴彷彿菜葉下，路轉崔嵬茆屋孤。上人一口盡諸佛，肯顧世上羣兒愚。獨尋龐老不憚遠，此事古有今人無。我窮活計依精廬，千年香火勤朝晡。遠來無物可祗待，苦筍淡粥同齋盂。翻然别我出門去，春雨趁耕薑芋區。不須領衆強自苦，一庵高卧真良圖。
送秀老住南嶽上封寺 韓駒
人生孰不營，世事復見羈。獨有山居佳，古語不我欺。君今視霄漢，已與諸佛期。而我在泥滓，未免高人嗤。勸君安此山，老大將何之。底處不相見，勿言長别離。
久雨溪漲壽朋惠示長句次韻一首 韓駒
緣雲細路投僧坊，路邊松柟森自行。初來紫竹半含籜，白花忽已吹垂楊。念昔聯翩背京洛，於時初登君子堂。還朝我執太史筆，侍宴君持光祿觴。由來用舍判殊路，玉堂絳闕遙相望。公車推輪下庾嶺，我舟捩柁辭黄岡。艱難晚厄汝溪上，天雨屬聞頽院墻。不憂漏濕有新句，醉墨在紙猶淋浪。桃花水漲鳥不渡，安得奮飛來我旁。夜來顛風起天末，起占初日照屋梁。明窗洗硯午陰寂，前榮觀棋春晝長。百年未滿且挈挈，萬緣頓息寧皇皇。更能伴我千鍾飲，徑欲因公倒槖装。
送溈山顯化士往印經 韓駒
石路天新雨，問僧何日來。云求法舍利，庶用鎮崔嵬。我有一句子，不從黄卷開。相逢未可舉，佇子卞山回。
謝彰上人遠自雲門見訪 韓駒
君參雲門禪，不遠爲君說。千里訪衰翁，草鞋三寸雪。此間禪亦無，一味有衰拙。乞君煮菜方，歸與雲門啜。
上泰州使君陳瑩中 韓駒
當年賢路雜薫蕕，歎息諸公善自謀。今日在前皆鼎鑊，後來知我獨春秋。海邊已擊師襄磬，湖上新逢范蠡舟。惟有書生最無事，不妨挾册更西游。
聞富鄭公少時隨侍至此讀書景德寺後人爲作祠堂因跋余舊詩後以自嘲  其一 韓駒
藤牀瓦枕快清風，破悶文書亦漫供。鄉信未傳霜後雁，羈懷生怯晚來鐘。淹留已辦三年計，流落應無萬戶封。猶有壁間詩句在，他時誰肯寫塵容。
聞富鄭公少時隨侍至此讀書景德寺後人爲作祠堂因跋余舊詩後以自嘲  其二 韓駒
海氣昏昏又嘯風，一杯扶病要時供。三年閉戶兒童怪，千古閑情我輩鍾。若得黄甘應手種，更求青李莫函封。疏頑自笑將安適，寄謝江山好見容。
食蟹 韓駒
海上奇烹不計錢，枉教陋質上金槃。饞涎不避吳儂笑，香稻兼償楚客餐。寄遠定須宜酒債，嘗新猶喜及霜寒。先生便腹唯思睡，不用殷勤破小團。
次韻師白中秋會飲且餞予行 韓駒
樓高應在月明邊，目斷西山萬里天。擬喚謫仙歸貝闕，翻愁快馬蹋瓊田。詞鋒易破孤虛陣，酒令難欺賞罰權。放盞成空君莫歎，明年千里共嬋娟。
次韻留别南公 韓駒
天遣吾曹與世疏，那將窮技學黔驢。只今年少身多病，是處愁深淚濺裾。此去不須論塞馬，向來猶有葬江魚。虚名只用驚兒輩，要作生涯墓誌書。
至襄城家君有詩命某屬和 韓駒
日月驅車及莽蒼，今朝一眼楚山長。共看社燕將鶵急，誰見秋鴻刷羽光。晚渡河流皆倒影，夜題馹壁作斜行。道邊草木應相笑，解笑年來爲底忙。
次韻雙蓮花云得之城東 韓駒
對鏡佳人艷質同，微風更許暗香通。凌波鬬作拖裠綠，行雨翻愁裛臉紅。欲寫新圖過淮右，從今勝地自城東。有情邢尹空爭寵，豈悟榮枯一瞬中。
和者既多花已成實矣復作一首 韓駒
人間異物費元功，水與銀河一綫通。誰擲兩杯浮淺綠，忽逢丫髻插殘紅。澷誇造物偏江北，疑有遺民聚海東。天子不收祥瑞奏，坐憂芳質朽泥中。
次韻陳師白 韓駒
居士年來浄目塵，空花豈復問陳新。北游豈識無爲子，東第常叨不速賓。憶昔扁舟輕白帝，何年一室老青神。飄然又指淮山去，儻更山中得異人。
次韻薛孟二君唱和 韓駒
河東有句不空傳，但寄襄陽孟浩然。多慮皆能成白髪，一塵莫遣到丹田。此身彭澤杯中老，浮世邯鄲枕上眠。常恨今時無大雅，看君發憤補亡篇。
十絕爲亞卿作  其一 韓駒
離歌三疊最關情，不省從來此地聞。早是春殘心事惡，落花陰裏更辭君。
十絕爲亞卿作  其二 韓駒
君去東山踏亂雲，後車何不載紅裙。羅衣浥盡傷春淚，只有無言持送君。
十絕爲亞卿作  其三 韓駒
更欲罇前抵死留，爲君徐唱木蘭舟。臨行翻恨君恩雜，十二金釵淚總流。
十絕爲亞卿作  其四 韓駒
世上無情似有情，俱將苦淚點離罇。人心真處君須會，認取儂家暗斷魂。
十絕爲亞卿作  其五 韓駒
君住江濱起畫樓，妾居海角送潮頭。潮中有妾相思淚，流到樓前更不流。
十絕爲亞卿作  其六 韓駒
憶汎郎舟共採蓮，今來揮淚送郎船。回書儻寄新翻曲，湖上何人爲扣舷。
十絕爲亞卿作  其七 韓駒
一夢巫陽樂已窮，三年猶復怨匆匆。倐雲驟雨成何事，未必三年抵夢中。
十絕爲亞卿作  其八 韓駒
妾願爲雲逐畫檣，君言十日看歸航。恐君回首高城隔，直倚江樓過夕陽。
十絕爲亞卿作  其九 韓駒
初合雙鬟觸事羞，離筵酌酒強回頭。縱言眼軟偏饒淚，莫道心癡不解愁。
十絕爲亞卿作  其一○ 韓駒
強整雙鬟說後期，相盟不在已相知。來時休落春風後，却漫嘲儂子滿枝。
送俞仲寛赴宿倅 韓駒
年少場中晚節寒，去年揮手下天關。何人肯蹋風波路，自古難言骨肉間。十里即應歸漢闕，一帆從此别淮山。艤舟如得僧伽印，未用將身付等閑。
便衣訪徐師川坐定陳瑩中太守亦至余避入室已而同語良久戲呈師川 韓駒
兩都賓主盡雄名，我獨何人共宴榮。微服豈宜從刺史，瓦巾端爲訪先生。山陰甚愧羣賢集，蜀客初無一坐傾。庾亮興來殊不淺，臨風數語逼人清。
次韻師川見和 韓駒
使君直氣舊凌空，帳下森森已八龍。倒屣休迎王節信，同舟未許郭林宗。我無草舍容朱轂，君有詩聲抵素封。危坐正衿殊不慣，歸從短褐醉千鍾。
五月八日游北禪師川登塔盡七級僕能三級而已晚過公晦偶作二首  其一 韓駒
徐郎胸次已冰清，北寺清游更絕塵。不欲茹葷緣道友，肯來出郭是詩人。憐君遠客情能爾，看我題名墨尚新。誰有好方扶脚力，故鄉歸去蹋峨岷。
五月八日游北禪師川登塔盡七級僕能三級而已晚過公晦偶作二首  其二 韓駒
鐵鏁銅鐶一一開，肩輿不問主人來。已登白塔吾休矣，更上紅亭子壮哉。世外清歡須邂逅，城頭落日共徘徊。雲樓五月滄洲趣，羞殺初無八斗才。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一 韓駒
去蜀初游楚，吾方十二三。無成今長大，送汝不勝慚。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其二 韓駒
還家儻無事，莫負故園春。衣錦兒嬉爾，從來笑買臣。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其三 韓駒
艤舟不能前，已復日西没。贈子以幽蘭，秋風正披拂。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其四 韓駒
野宿月團欒，風餐氣蕭颯。從來對牀地，只今懸一榻。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其五 韓駒
入蜀尋幽迹，應先到浣花。誠知錦城樂，亦記早還家。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其六 韓駒
魚游因餌得，鳥困坐黐黏。顧我今如此，空懷石井鹽。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其七 韓駒
逢年要力耕，善舞須長袖。北山休移文，南山歸種豆。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其八 韓駒
一棹送君歸，酒醒秋江午。正是蓴鱸時，思君在何許。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其九 韓駒
明月落帆時，荒山孤夜夜。回首白雲飛，吾親在其下。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一○ 韓駒
客行宜努力，時亦近醇醪。一盞熏人醉，雲安米正淘。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一一 韓駒
爾去逢諸父，髯霜貎渥丹。貧窮宜此報，冨貴却難安。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一二 韓駒
揚州十里春，峨嵋半輪月。兹游真不凡，詩成想清絕。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一三 韓駒
吾祖屯田公，遺書悉安在。爲我謝諸兄，蠧魚時一曬。
曾大父有詩云三春拂榻花黏袖午夜淘丹月在池舍弟子飛歸蜀與語及此因取爲韻  其一四 韓駒
故山不可到，歸夢到天池。想見山中叟，磨崖待我詩。
次韻參寥  其一 韓駒
此身不擬墮塵緣，長恐驚鴻落響弦。蹋盡世間千澗壑，歸來胸次一山川。深宮木末猶秋色，故國天涯只暮烟。憑仗道人分石甃，要看庭下玉龍旋。
次韻參寥  其二 韓駒
且向家山一笑懽，從來烈士直如弦。君今振錫歸千頃，我亦收身入兩川。短世驚人如掣電，浮雲過眼亦飛烟。何當與子超塵域，下視紛紛蟻磨旋。
游定林寺 韓駒
定林何有惟脩竹，急喚清樽趁午陰。曲檻以南青嶂合，高堂其上白雲深。人猶未識官曹意，風自能披我輩襟。是夜琴彈醉翁操，笑呼明月作知音。
題鶺鴒圖 韓駒
有弟留南楚，經年不寄書。天涯數行淚，獨對鶺鴒圖。
題絳帳圖 韓駒
豈有青雲士，而居絳帳間。諸生獨何事，不上會稽山。
泰興道中 韓駒
縣郭連青竹，人家蔽綠蘿。地偏春事少，山迥夕陽多。暗水批崖出，輕舠掠岸過。傳呼細扶柁，吾老怯風波。
偶書 韓駒
雪如羞明夜方密，風似擺花春更多。竟日吟詩安用許，今朝止酒奈寒何。
題畫雪雀  其一 韓駒
寂寂黄山處士居，空林急雪鳥相呼。不知此子何由見，歸與先生作畫圖。
題畫雪雀  其二 韓駒
只畫山禽依雪竹，斯人用意復誰知。肯來禁籞圖神爵，應已傳呼作畫師。
題王充道清芬亭亭前瑞香花數百本 韓駒
著葉團青蓋，開花炷寶熏。遙知三徑馥，尚隔數家聞。但取芳菲襲，無勞灌溉勤。藉令搖落盡，子自有清芬。
智勇師歸永嘉自言所居在萬竹間乞詩送行 韓駒
上人歸去家何許，萬竹深圍一把茆。蹋盡叢林參白足，却來江檻俯青郊。夜階蔌蔌風翻籜，春路冥冥雨放梢。肯拚清陰分百十，暮年思與子論交。
題修師陽關圖 韓駒
風烟錯漠路崎崯，倦客羈臣淚滿襟。何事道人常把玩，只應無復去來心。
題趙君發牧牛圖 韓駒
王孫豈識田家趣，妙畫聊因好古收。惟有野人開卷笑，憶騎牛背下西疇。
李少愚母輓詩 韓駒
石窌恩雖渥，潘輿恨已遙。南天丹旐濕，朔吹繐帷飄。不復迎船筍，驚聞引葬簫。九原封若斧，淚溢冶城潮。
贈張景方 韓駒
斯文萬古照乾坤，削簡沉碑僅免燔。在處自應神物護，從來難爲俗人言。仙官下取餘無幾，夾壁深藏尚半存。異日亡書購三篋，吾知漢相有賢孫。
題花光長老畫  其一 韓駒
曉出花光寺，雲沙照眼新。歸來看圖畫，借問若爲真。
題花光長老畫  其二 韓駒
昨欲浮湘去，褰裳望九疑。清湘今入手，一棹更何之。
送黄若虚下第歸湖南 韓駒
時人會傍高門走，獨肯來游翰墨場。已有哲兄如叔度，定知吾子勝文強。長淮白浪搖春枕，故國青山接夜航。乞得功名歸遺母，未應深羨綠衣郎。
館中直宿書事  其一 韓駒
十載名山慣杖藜，清都直宿夢魂疑。卧聞長樂鐘聲近，尚憶寒山半夜時。
館中直宿書事  其二 韓駒
北風吹馬襲貂裘，薄雪連雲凍未收。銀闕晝開禽鳥白，信知三館是瀛洲。
走筆謝人送酒 韓駒
此身投老倦黄埃，傍水柴扉晚自開。百萬愁城攻不破，正須從事斬關來。
留别館中諸公 韓駒
暫謫人間去，羣仙莫浪猜。塵緣吾未斷，不是薄蓬萊。
行至華陰呈舊同舍 韓駒
落日同騎款段游，倦依松石弄清流。蓬萊漢殿春分手，一笑相逢太華秋。
金粟堆 韓駒
少陵金粟堆前淚，歎息開元萬事空。今日我來愁又絕，更無松竹鳥呼風。
謝人寄小胡孫 韓駒
致爾自何處，初來猶索騰。真宜少陵覓，未解柳州憎。婢喜常儲果，奴嗔屢掣繩。報君無一物，試爲斸寒藤。
醉中走筆留别楊將軍 韓駒
山西老將尚童顔，曾臂紅旗到賀蘭。今日樽前惆悵别，梨花風雨一枝寒。
賦曲江禁柳 韓駒
照水纖柯拂地明，東風初試舞腰輕。人間豈識長門恨，霧鬢烟鬟綰不成。
次韻思聰 韓駒
欲問琴聰水鏡篇，朅來端爲著幽禪。五更下馬呼殘夢，數面成親似宿緣。伏腦憐君有犀骨，騰身笑我不鳶肩。白頭奔走襄陽道，空誦新詩憶浩然。
和李上舍冬日書事 韓駒
北風吹日晝多陰，日暮擁階黄葉深。倦鵲繞枝翻凍影，飛鴻摩月墮孤音。推愁不去如相覓，與老無期稍見侵。顧藉微官少年事，病來那復一分心。
謝人寄茶筅子 韓駒
立玉干雲百尺高，晚年何事困鉛刀。看君眉宇真龍種，猶解横身戰雪濤。
偶書二絕呈館中舊同舍  其一 韓駒
去年看曝石渠書，內酒均頒白玉腴。今日醉登延閣望，幾人回首憶窮途。
偶書二絕呈館中舊同舍  其二 韓駒
御本曾看錦帕舒，醉驚飛閣上凌虛。而今卧病衡門底，自曬茆簷幾卷書。
題明皇上馬圖 韓駒
翠華欲幸長生殿，立馬樓前待貴妃。尚覓君王一回顧，金鞍欲上故遲遲。
次韻倪巨濟夏夜二首  其一 韓駒
慵便紗帽滑，病起葛衣輕。白露含花動，黄流带月清。思君開酒陣，是夕破愁城。但恐何平叔，常談笑老生。
次韻倪巨濟夏夜二首  其二 韓駒
卧病京華客，塵緣種種輕。共誰傾蓋舊，之子逼人清。筆倒三江水，詩專五字城。白頭聽諷誦，渾覺黑絲生。
送蘇世美東歸  其一 韓駒
東游兩見鶴林春，晚愧先生作並鄰。罇俎每留倉猝客，典型猶識老成人。繫舟一笑都門外，賣劍歸耕潁水濱。意氣年來類兒女，别離不覺淚横巾。
送蘇世美東歸  其二 韓駒
京口尋山毎見攜，鶴林問法更追隨。本無物累那成癖，肯借人書未必癡。食粥往年容乞米，一罇今日細論詩。邗溝好去春風暖，莫忘椎冰共載時。
次韻蘇文饒待舟書事 韓駒
公才豈止劇曹郎，肯向明時氏庾倉。會有綾衾趨漢署，不須錦纜繫吳檣。青箱教子書千卷，白髪思親天一方。看我飄然五湖去，棧羊篩酒送歸艎。
次韻蘇彦師見寄 韓駒
長年眼力怯看書，每見先生愧腹虚。猶覺是身多净業，欲投禪客問真如。向來水馹分襟罷，常記河梁握手初。從此論交同畢杜，巷南巷北莫相疏。
題萬松亭  其一 韓駒
北窗欹枕雨濛濛，夢破青山落眼中。喚取隱居來此住，人間却有萬松風。
題萬松亭  其二 韓駒
老夫愛此摩雲幹，欲下黄岡尚據鞍。一疋猶無好東絹，憑誰貎出萬松看。
道中絕句  其一 韓駒
淺黛依依臨水笑，挼藍脉脉抱山流。他年定作寒溪夢，夢載支郎雪滿舟。
道中絕句  其二 韓駒
野岸黄榆三萬栽，枯根斷處水容開。隋堤二月春如許，看取柔條拂面來。
道中絕句  其三 韓駒
青羅带上玉花飛，不用天山一尺圍。欲上釣船沙際宿，前旌何苦喚人歸。
梅花八首  其一 韓駒
山居有幽事，小雪破梅心。的皪明陰壑，玲瓏挂晚林。吹香撩遠興，弄影慰孤斟。剩欲留長在，霜枝半不禁。
梅花八首  其二 韓駒
蔕是團青蠟，花非刻素紈。直言南雪少，猶自北枝寒。白髪遲明折，清香带暝看。有情亭午日，慎莫苦摧殘。
梅花八首  其三 韓駒
的皪林間白，風霜莫浪催。江南春不雪，似是一枝梅。
梅花八首  其四 韓駒
雪裏尋梅蕊，多應傍水開。那知是花處，但覓暗香來。
梅花八首  其五 韓駒
江南歲晚雪漫漫，磵谷梅花巧耐寒。幸有幽香當供給，不辭三載滯西安。
梅花八首  其六 韓駒
雲根細路繞溪斜，日出烟銷水見沙。只度關山魂已斷，何須疏雨濕梅花。
梅花八首  其七 韓駒
籃輿曉入關山路，玉節珠旛次第開。白髪微官何用許，似憐身出道山來。
梅花八首  其八 韓駒
漢宮鉛粉浄無痕，蠟點寒梢水畔村。忍犯雪霜凌竹栢，尚憑風月弔蘭蓀。騷人折去清詩健，驛使持歸舊典存。病眼渾驚春思早，一枝聊洗畫圖昏。
夜泊寧陵 韓駒
汴水日馳三百里，扁舟東下便開帆。旦辭杞國風微北，夜泊寧陵月正南。老樹挾霜鳴窣窣，寒花垂露落毿毿。茫然不悟身何處，水色天光共蔚藍。
題申居士霅溪圖 韓駒
霅溪居士買山圖，碧玉峰前碧玉湖。中有一丘容我老，暮年居士肯分無。
同趙發運游甘露寺 韓駒
皇華使者下滄洲，十載題輿記舊游。欲信隨車翻雨脚，請看轉漕跋船頭。飛騰已入西清殿，徙倚猶尋北固樓。肯與故人躋石徑，松風聲裏度鳴騶。
庚子年還朝飲酒六絕句  其一 韓駒
三年逐客卧江臯，自與田翁酌小槽。飲慣茆柴諳苦硬，不知如蜜有香醪。
庚子年還朝飲酒六絕句  其二 韓駒
往時看曝石渠書，內酒均頒白玉腴。落魄十年無復醉，因公今日識官壺。
庚子年還朝飲酒六絕句  其三 韓駒
漢閣重來鬢已蒼，故交強半上鵷行。鳴鞭送與黄封酒，似喚幽人入醉鄉。
庚子年還朝飲酒六絕句  其四 韓駒
愛酒淵明愛也無，無人爲我著錢沽。起呼老瓦嘗官醖，一炷寒燈夜自娱。
庚子年還朝飲酒六絕句  其五 韓駒
舊聞西國蒲萄酒，走送柴門不待求。飲罷愁城無處立，故應一斗直凉州。
庚子年還朝飲酒六絕句  其六 韓駒
五侯池沼卷東風，釀作真珠滴小紅。但怪外邊春色曉，濃華都在沁園中。
題韓幹畫馬 韓駒
古畫仍藏古錦囊，故人攜得自瞿塘。僰僮莋馬應羞見，羌戶方調兩驌驦。
送海常化士  其一 韓駒
好去凌空錫杖飛，鳳林關外道場稀。莫言衲子籃無底，盛取江南骨董歸。
送海常化士  其二 韓駒
鉢囊空去莫言貧，會見吹毛本分人。乞得金多未爲貴，歸來著眼看家珍。
次韻何文縝種竹 韓駒
杜陵窮老覓榿栽，不似何郎種笛材。三徑莫憂荒草合，一樽如與故人開。未堪急雨枝枝打，便有幽禽日日來。坐誦東坡食無肉，詩腸日午轉饑雷。
虞童子七歲能誦書部使者聞諸朝既至京師會更制不果試其歸也以二小詩送之  其一 韓駒
七歲瀾翻數萬言，饑鷹引子望騰鶱。時平不用甘羅輩，寂寞提書歸故園。
虞童子七歲能誦書部使者聞諸朝既至京師會更制不果試其歸也以二小詩送之  其二 韓駒
不作西京童子郎，時人已自識黄香。還家更誦五千卷，十八重來詣太常。
次韻李希聲館中上元直宿 韓駒
海上飛來百尺山，三呼萬歲亦迎鑾。春連禁籞常年早，夜近清都特地寒。不見星橋開鐵鎖，似聞雷鼓落銅丸。起呵凍筆哦詩罷，月傍蓬萊漢閣殘。
次韻王給事觀殿試唱名  其一 韓駒
已對丹墀眼尚生，金莖曉露逼人清。非關董相三篇切，自是重華四目明。勇似風摧山嶽勢，罷如雷卷海波聲。曾叨應奉宮門外，老去空驚歲籥更。
次韻王給事觀殿試唱名  其二 韓駒
馬革包尸誓此生，豈知今日塞塵清。強隨舉子論兵要，直爲君王下詔明。老將猶能賈餘勇，少年未分怯先聲。元戎十乘他時事，莫厭邊亭夜報更。
次韻王給事觀殿試唱名  其三 韓駒
漠漠春雲晚自生，廣寒宮裏未爲清。花深曲水潺湲出，柳暗長廊朧𦝰明。月近頻移鳷鵲影，庭空自樂鳥烏聲。此時欲寄王摩詰，字字煩君子細更。
次韻王給事觀殿試唱名  其四 韓駒
集英春殿唱諸生，日轉觚稜曉色清。近侍皆分金带赤，內人爭看雪衣明。罷朝詔賜羣公坐，合殿歡傳萬歲聲。我老倦隨宮漏永，江南歸去聽鼉更。
先大夫元豐間及進士第榮州伯父喜而賦詩宣和四年信道兄登科某時爲著作郎侍立集英殿與觀唱名未幾信道兄調而歸某謹次伯父韻以送之 韓駒
坐看連名策太常，青雲穩上不須忙。盡收騏驥無中駟，别揀楩柟有豫章。玉殿桂留今日影，瓊林花記昔年香。聞君補吏成都去，更與重尋舊草堂。
送王左丞宣撫河北 韓駒
百里煙雲墮目中，天戈直擣大槐宮。已煩寵數褒申伯，更遣羌戎識晉公。玉帳旌旗皆喜色，鐵林鼓吹自春風。應磨萬丈燕山石，獨攬宣和第一功。
次韻翁監再來館中 韓駒
歸老江湖久自盟，睡餘且復對空枰。重來內閣人初健，慣蹋天街馬不驚。已喜劉歆分七略，尚傳韓愈誨諸生。太平潤色須公等，應許吾兼吏隱名。
臣𣓨以御畫鵲示臣某謹再拜稽首賦詩 韓駒
君王妙畫出神機，弱翅爭巢並語時。想見春風鳷鵲觀，一雙飛占萬年枝。舍人簪筆上蓬山，輦路春風從駕還。天上飛來兩烏鵲，爲傳喜色到人間。
送權師謁蒋山華藏二長老 韓駒
祇園寺裏長連榻，衲被蒙頭坐五年。忽憶山中有尊宿，欲來言下覓真詮。蕭蕭野店雲生鉢，渺渺江津月入船。一段孤湖千里去，不知何事苦參禪。
送聰師往蜀中乞錢 韓駒
早學湯休句，中參魯祖禪。舉花曾有省，持鉢尚隨緣。雪滿商山屨，風號灞水船。誰憐功行苦，乞與一囊錢。
次韻館中上元游葆真宮觀燈  其一 韓駒
百千燈射水精簾，尚覺游人意未厭。多病只思田舍樂，夜歸烟火望茆簷。
次韻館中上元游葆真宮觀燈  其二 韓駒
玉作芙蕖院院明，博山香度小峥嶸。直言水北人稀到，也有槃姍勃窣行。
次韻館中上元游葆真宮觀燈  其三 韓駒
鴨綠未全生曲沼，鵝黄先已上柔柯。故應春物撩詩思，白髪明朝一倍多。
次韻館中上元游葆真宮觀燈  其四 韓駒
開卷愛公如李益，解言明月逐人來。多情如共春流轉，刻燭題詩又一回。
次韻館中上元游葆真宮觀燈  其五 韓駒
澹澹新粧带淺啼，催車只待日平西。驊騮也自知人意，散入千花了不嘶。
過左掖門馬上口占 韓駒
十載扁舟自在閑，帝城春物不相關。却因久住蓬萊閣，贏得年年看綠山。
蜀僧法聰率然叩門乞詩送行 韓駒
去蜀且萬里，尋師踰十年。初猶學搜句，老漸欲参禪。晏坐蒲團破，游方草屨穿。還家何所得，笑上峽中船。
申應時卜居京口名之曰雲棲又曰小築乞詩送行  其一 韓駒
客舍秋來憶舊居，一帆歸去落東吳。他年寄我新詩句，即是雲棲小築圖。
申應時卜居京口名之曰雲棲又曰小築乞詩送行  其二 韓駒
不分西津亭下石，二年輸與白鷗眠。而今更恨申居士，占斷旁邊著釣船。
故樞密鄭公輓詞  其一 韓駒
舊德凋零盡，惟公尚典型。遂無宣室對，徒有景鐘銘。志欲兼三代，文皆刺六經。何由瞻傅說，但覓泰階星。
故樞密鄭公輓詞  其二 韓駒
義苑曾深入，詞源更力探。經綸黄閣再，宥密紫樞三。盛德今誰似，高名古所慚。傷心舊賓客，望哭府潭潭。